SOK sijoittaa miljoona euroa maahanmuuttajien työllistämiseen. Varainhoitoyhtiö FIM kertoo, että se neuvottelee useiden sijoittajien kanssa rahoituksesta hankkeelle, joka tähtää tuhansien maahanmuuttajien työllistämiseen, ja että SOK on lähdössä mukaan ensimmäisenä.

FIMin ja vaikuttavuussijoitusyhtiö Epiquksen hankkeen tarkoituksena on nopeuttaa oleskeluluvan saaneiden turvapaikanhakijoiden työllistymistä. Vähintään kaksituhatta henkilöä halutaan töihin kolmessa vuodessa. S-ryhmässäkin kartoitetaan mahdollisuuksia tarjota hankkeeseen työpaikkoja.

- Turvapaikanhakijoiden nopea työllistyminen on koko yhteiskunnan etu. Siksi olemme lähteneet sijoittajaksi tähän täysin uudenlaiseen hankkeeseen. Yhteiskunnallisen vaikuttavuuden lisäksi se voi onnistuessaan olla meille myös taloudellisesti kannattava, sanoo johtaja Jari Annala SOK:sta.

Mainos alkaa

Mainos päättyy

Suomeen saapui viime vuonna ennätyksellisen paljon turvapaikanhakijoita, ja osa heistä saa jäädä maahan. Heidän nopea työllistäminen säästäisi valtion työmarkkinatukea ja kotoutumiskoulutuksen kustannuksia sekä kasvattaisi verokertymää. Työ- ja elinkeinoministeriön tilaamaan hankkeen lasketaan onnistuessaan tuovan valtiolle 28 miljoonaa euron säästöt. Hankkeen sijoittajat puolestaan saavat kohtuullisen korvauksen.

Hankkeen kerrotaan olevan esimerkki vaikuttavuussijoittamisesta, joka on noussut maailmalla isoksi ilmiöksi. Hankkeissa tavoitellaan paitsi rahallista tuottoa myös myönteisiä ja mitattavia yhteiskunnallisia tai ympäristöllisiä vaikutuksia.

- Sijoittajat ovat olleet kiinnostuneita yhteistä hyvää rakentavista hankkeista. Neuvottelemme useista uusista hankkeista tällä saralla, kertoo FIMin toimitusjohtaja Teri Heilala.